58. schôdza NR SR - 12.deň - B. popoludní
Dátum: 2015-12-01
Poslanec: Miškov, Juraj (-)
Druh vystúpenia: Vystúpenie v rozprave

Ďakujem veľmi pekne. (Ruch v sále.) Vážený pán predseda, povedzte im nech sú ticho. Pellegrini, Peter, predseda NR SR Kolegyne, kolegovia, tak doteraz, pán poslanec kým prišiel k pultu, ste boli ticho a keď začne rozprávať, tak ho vyrušujete. Poprosím o pokoj v rokovacej sále. Miškov, Juraj, poslanec NR SR Ďakujem veľmi pekne, pán predseda... (Prerušenie vystúpenia predsedajúcim.) Pellegrini, Peter, predseda NR SR Poprosím o pokoj v rokovacej sále. Miškov, Juraj, poslanec NR SR Ak nebude pán poslanec Přidal ticho, tak ho pošlite za dvere. Ďakujem veľmi pekne. Vážené dámy, vážení páni, vláda predložila do Národnej rady ďalší návrh na skrátené legislatívne konanie, opäť v rozpore so zákonnými dôvodmi, ktoré vymedzujú inštitút skráteného legislatívneho konania. Tentoraz však nejde iba o politický marketing vlády, ale o vážny zásah do ľudských práv a slobôd garantovaných Ústavou Slovenskej republiky a ich obmedzenie. Historicky to tak bude asi po prvýkrát, keď príde k obmedzeniu ľudských práv a slobôd garantovaných Ústavou Slovenskej republiky, ktoré sú v dôvodovej správe zdôvodnené ohrozením ľudských práv. Znie to na prvý pohľad možno absurdne, ale to je to, o čom dnes rokujeme v pléne. Táto novela ústavy je nielen predčasná, príliš obmedzujúca, ale aj schvaľovaná takým spôsobom, ktorý je neprípustný. Po prvé, doteraz Slovenská republika ešte nemala skúsenosť s terorizmom, respektíve s trestnými činmi, ktoré by sa terorizmu približovali. A mám na mysli incident podobný tomu v Paríži alebo pred niekoľkými rokmi v Spojených štátoch amerických. Neexistuje preto odôvodniteľná potreba, ktorá by si naliehavo žiadala takúto zmenu ústavy. Doteraz platné ustanovenia ústavy, ktoré sú novelou menené, sa doteraz neukázali ako nedostatočné, ako niečo, čo umožnilo teroristom vyhnúť sa pod zadržaním trestnému konaniu a podobne. Preto je uvedená zmena neodôvodniteľná z pohľadu jej samotnej potrebnosti. (Ruch v sále.) Pán predseda, môžem vás poprosiť... (Prerušenie vystúpenia predsedajúcim.) Pellegrini, Peter, predseda NR SR Kolegyne, kolegovia, naozaj, aj kolegovia z KDH, aj hore pod balkónom, aj naši niektorí, ak sa debatuje, prosím vás, choďte von debatovať, pretože naozaj chceme pokračovať v rokovaní a nemá to význam, keď sa takto správame navzájom. Je to váš kolega, prejavte mu úctu. Miškov, Juraj, poslanec NR SR Po druhé, v predloženom návrhu sa vážnym spôsobom predlžujú lehoty, počas ktorých je možné bezdôvodne obmedzovať osobnú slobodu ľudí len na základe toho, že podľa návrhu ide o trestný čin terorizmu. Či v skutočnosti taký trestný čin ide alebo išlo však v tej chvíli ešte nemusí byť vôbec jasné. Tak isto nie je ničím ani dôvodovou správou riadne vyargumentované, že práve toto, a nie iné predĺženie lehôt je na držanie osoby a obmedzenie jej slobody práve to, ktoré je momentálne potrebné a nevyhnutné. Navyše, ešte sa nestalo, že by bol páchateľ takéhoto činu zadržaný a doterajšie lehoty sa ukázali ako nedostatočné. Čo je však na druhej strane znepokojujúce, je odôvodnená obava zo zneužitia takýchto ustanovení. Stačí napríklad vážnejšia demonštrácia, respektíve séria protivládnych demonštrácií, ktoré sa nezaobídu sem-tam bez výtržností a napríklad aj ničenia majetku, napríklad vo Francúzsku sú takéto demonštrácie bežne každý rok, a niekto ich označí za terorizmus a budú použité nové ustanovenia. Nevadí, že môžu byť dobré len na to, aby dotyčný počas niekoľkých dní vo väzení vychladol a bol prepustený bez vznesenia obvinenia. Čiže nedá sa, skrátka, ubrániť tomu, aby to nepripomínalo časy komunizmu, keď boli takto zadržiavaní demonštranti, disidenti a iné režimu nepohodlné osoby. Vtedy stačilo, aby ich konanie bolo označené ako konanie proti socialistickému zriadeniu, a dnes by toto konanie mohlo byť označené za čin terorizmu. Poprosím aj poslanca Krajcera, aby nevyrušoval. A, konečne, po tretie, je nenormálne, aby sa novela ústavy, navyše taká, ktorá zasahuje do ľudských práv a slobôd, schvaľovala v skrátenom legislatívnom konaní. Ono to celkom zapadá do atmosféry strachu, ktorú vláda v tejto súvislosti šíri. A využíva ju slovami, že: „Aha, ako bleskovo sme hrozbu vyriešili.“ O nič takého tu však nejde. Bez riadnej a dôkladnej prípravy a diskusie, ktorá by mala takéto zmeny sprevádzať, sa, skrátka, ústava nemení. Skrátené legislatívne konanie je totiž mimoriadnym spôsobom prijímania legislatívy, pričom musia byť splnené zákonné dôvody. Tie na to, čo sa navrhuje meniť momentálne dané nie sú. A celé to tak bude opäť fraška. Posledným príkladom toho je aj novela ústavy z roku 2011 po páde vlády Ivety Radičovej, ktorá bola zbytočná a nepotrebná, avšak dohodnutá už vtedy po moci bažiacim premiérom Ficom a v tom čase už odchádzajúcim Dzurindom, ktorý akoby stratil zdravý úsudok. Tá novela je hanbou nášho ústavného systému a zdá sa, že sa ide na to nadviazať a stane sa z toho tradícia, zlá tradícia, žiaľ, veľmi zlá tradícia. A chcel by som povedať, že sa hanbím za politikov, ktorí sa neštítia zneužívať humanitárnu krízu a tragické udalosti ako tie z Paríža na vyvolávanie strachu, nenávisti a šírenia paniky s jediným cieľom, s cieľom vyhrať voľby. A tak sme dnes svedkami toho, ako minister vnútra nakupuje a prezentuje pieskové mobilné ploty pre zelenú hranicu s Maďarskom, a pritom tá naša s Ukrajinou je deravá ako ementál. A keby pašerákom nepadali lietadlá a helikoptéry, možno na to ani neprídeme. Premiér osobne vyprevádza, pochopiteľne, za živého vysielania televízie, mnohopočetnú policajnú jednotku na maďarsko-srbské hranice, ale ak ide o reálne nasadenie vojenských síl ako výraz európskej solidarity v boji proti terorizmu, tak minister obrany nemá na viac, ako poslať päť vojakov na pomoc francúzskym kolegom v Mali. Premiér robí čiernokošeliarske tlačovky na Úrade vlády, policajné komando naháňa afganského sobášneho podvodníka či arabsky hovoriacich hostí kremnických penziónov. Unudení policajti vysedávajú v služobných vozidlách na Bergu či Rajke so spustenými majákmi a húkačkami. A tristné je, že nakoniec zahraničná tlač prinesie informáciu, že oba teroristické útoky v Paríži boli spáchané zbraňami legálne kúpenými na Slovensku v obchodíku v Partizánskom. Chcem sa opýtať, milí kolegovia, vláda istôt a ochrancovia zo strany SMER – sociálna demokracia, čo ešte vymyslíte, aby ste viac vystrašili Slovákov, kam až ste schopní zájsť? Takzvaný protiteroristický balík legislatívy a zmena ústavy, ktorú chcete prijímať v skrátenom legislatívnom konaní, to je už koniec volebnej kampane alebo iba začiatok volebnej kampane? Prídu sem ešte ďalšie marketingové triky? Necháte ešte niekoho zmiznúť alebo niekde necháte niečo vybuchnúť? Máme sa nechať tým prekvapiť? A čo je najhoršie, aby som nekopal iba do vlády a do strany SMER – sociálna demokracia, a je to smutné, poviem, aj väčšina pravicovej opozície vláde pri jej marketingových aktivitách asistuje. A je úplne jedno, či jej pomáha v strašení ľudí alebo v posilňovaní euroskeptických postojov alebo iba potichučky hovorí o autentickej hnedi. Kolegyne, kolegovia, hlavne z opozície, možno vám to nedochádza, pomáhate vláde prekrývať bezradnosť vysporiadať sa s jej vlastnou neschopnosťou riešiť skutočné problémy tejto krajiny, nefungujúce zdravotníctvo, dlhodobo podfinancované školstvo, nedostatok pracovných príležitostí, alarmujúcu nezamestnanosť a exodus mladých ľudí do zahraničia, problémy pracujúcej chudoby, nízke platy, systémové rozkrádanie, nebývalú korupcia. Toto sú skutočné problémy Slovenska a riešenia vláde na to chýbajú. To je fakt. Na záver mi dovoľte ešte jeden citát povedať. Citujem: „Demokracia hore-dolu, ľudia sa nechajú od svojich vodcov presvedčiť na čokoľvek. Stačí im nahovoriť, že krajina je v ohrození, a obviniť pacifistov z nedostatku vlastenectva a uvádzania krajiny do nebezpečenstva. To zaberie hocikde.“ Tieto slová síce povedal Hermann Göring, ríšsky maršal a zakladateľ gestapa počas norimberských procesov, ale zdá sa, že vláda sa jeho slovami inšpirovala aj pri písaní dôvodovej správy ku skrátenému legislatívnemu konaniu a zmene ústavy.Vážení kolegovia a kolegyne, chcem povedať, že za skrátené legislatívne konanie na zmenu ústavy, tak ako ste ho predložili, ja ani s mojimi kolegami hlasovať nebudeme. Ďakujem za vašu pozornosť.